CELEX: 32018R1642
Language: ro
Date: 2018-07-13 00:00:00
Title: Regulamentul delegat (UE) 2018/1642 al Comisiei din 13 iulie 2018 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează mai detaliat criteriile pe care autoritățile competente trebuie să le ia în considerare atunci când evaluează dacă administratorii indicilor de referință semnificativi ar trebui să aplice anumite cerințe (Text cu relevanță pentru SEE.)

5.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 274/25
               
            
         REGULAMENTUL DELEGAT (UE) 2018/1642 AL COMISIEI
         din 13 iulie 2018
         de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează mai detaliat criteriile pe care autoritățile competente trebuie să le ia în considerare atunci când evaluează dacă administratorii indicilor de referință semnificativi ar trebui să aplice anumite cerințe
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 al Parlamentului European și al Consiliului (1), în special articolul 25 alineatul (9) al treilea paragraf,
         întrucât:
         
                     (1)
                  
                  
                     Conform articolului 25 alineatul (1) din Regulamentul (UE) 2016/1011, administratorul unui indice de referință semnificativ poate decide să nu aplice anumite dispoziții ale regulamentului respectiv. Dacă administratorul decide să nu aplice una sau mai multe dintre dispozițiile respective, autoritatea competentă are puterea de a-i impune administratorului să aplice totuși una sau mai multe dintre dispozițiile respective. Articolul 25 alineatul (3) din regulamentul menționat precizează criteriile pe care o autoritate competentă trebuie să le ia în considerare atunci când evaluează dacă ar fi oportun ca administratorul să aplice respectivele dispoziții.
                  
               
                     (2)
                  
                  
                     Criteriile pe care o autoritate competentă trebuie să le ia în considerare ar trebui să țină seama de natura dispozițiilor prevăzute de Regulamentul (UE) 2016/1011 pe care administratorii indicilor de referință semnificativi pot decide să nu le aplice. Administratorii indicilor de referință semnificativi pot decide să nu aplice anumite dispoziții care le impun obligația de a institui măsuri organizaționale de reducere a riscului de conflicte de interese care apare ca urmare a implicării angajaților lor în furnizarea indicelui de referință. Atunci când iau în considerare criteriile menționate la articolul 25 alineatul (3) literele (a), (c) și (i) din regulamentul menționat, autoritățile competente ar trebui, prin urmare, să analizeze dacă în locul măsurilor organizaționale prevăzute de dispozițiile menționate s-au instituit alte mijloace adecvate care să protejeze integritatea indicelui de referință.
                  
               
                     (3)
                  
                  
                     Atunci când iau în considerare criteriile menționate la articolul 25 alineatul (3) din Regulamentul (UE) 2016/1011, autoritățile competente ar trebui să țină seama, de asemenea, de impactul indicelui de referință asupra unei sau mai multor piețe specifice, asupra economiei în general și de importanța indicelui de referință în asigurarea stabilității financiare. În acest scop, autoritățile competente ar trebui să utilizeze informații care sunt de domeniul public sau care le-au fost puse la dispoziție prin publicare de către administrator sau în alt mod.
                  
               
                     (4)
                  
                  
                     Atunci când iau în considerare criteriul menționat la articolul 25 alineatul (3) litera (f) din Regulamentul (UE) 2016/1011, autoritățile competente ar trebui să analizeze, de asemenea, dacă administratorul dispune de mijloace tehnice și mecanisme de control alternative adecvate pentru a menține continuitatea furnizării indicelui de referință și soliditatea acestuia, ținând seama de natura dispozițiilor pe care administratorul a decis să nu le aplice.
                  
               
                     (5)
                  
                  
                     Administratorii ar trebui să dispună de timp suficient pentru pregătirea cererilor și pentru asigurarea conformității cu cerințele prezentului regulament. Prin urmare, prezentul regulament ar trebui să se aplice după două luni de la intrarea sa în vigoare.
                  
               
                     (6)
                  
                  
                     Prezentul regulament se bazează pe proiectul de standarde tehnice de reglementare înaintat Comisiei de Autoritatea Europeană pentru Valori Mobiliare și Piețe (ESMA).
                  
               
                     (7)
                  
                  
                     ESMA a efectuat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în temeiul articolului 37 din Regulamentul (UE) nr. 1095/2010 al Parlamentului European și al Consiliului (2),
                  
               ADOPTĂ PREZENTUL REGULAMENT:
         
            Articolul 1
            Vulnerabilitatea indicelui de referință în fața manipulării
            Criteriile suplimentare pe care autoritatea competentă trebuie să le ia în considerare în temeiul articolului 25 alineatul (3) din Regulamentul (UE) 2016/1011 atunci când analizează vulnerabilitatea indicelui de referință în fața manipulării trebuie să includă cel puțin următoarele:
            
                        (a)
                     
                     
                        dacă indicele de referință are la bază date de tranzacție;
                     
                  
                        (b)
                     
                     
                        dacă contribuitorii sunt entități supravegheate;
                     
                  
                        (c)
                     
                     
                        dacă se aplică măsuri care contribuie la o mai mare soliditate a datelor de intrare;
                     
                  
                        (d)
                     
                     
                        dacă structura organizațională a administratorului reduce stimulentele care pot incita la manipulare;
                     
                  
                        (e)
                     
                     
                        dacă administratorul are un interes financiar în instrumentele financiare, contractele financiare sau fondurile de investiții care utilizează ca referință indicele respectiv;
                     
                  
                        (f)
                     
                     
                        dacă există cazuri atestate de manipulare a aceluiași indice de referință sau a unui indice de referință cu o metodologie similară furnizat de un administrator de o dimensiune și cu o structură organizațională similare.
                     
                  
         
            Articolul 2
            Natura datelor de intrare
            Criteriile suplimentare pe care autoritatea competentă trebuie să le ia în considerare în temeiul articolului 25 alineatul (3) din Regulamentul (UE) 2016/1011 atunci când analizează natura datelor de intrare trebuie să includă cel puțin următoarele:
            
                        (a)
                     
                     
                        în cazurile în care datele de intrare sunt date de tranzacție, dacă administratorul este un participant la piața sau la realitatea economică pe care indicele de referință este destinat să o măsoare;
                     
                  
                        (b)
                     
                     
                        în cazurile în care datele de intrare sunt furnizate de contribuitori, dacă contribuitorii au un interes financiar în instrumentele financiare sau contractele financiare care utilizează ca referință indicele respectiv sau dacă ar putea profita de pe urma performanței unui fond de investiții care este măsurat de indicele de referință;
                     
                  
                        (c)
                     
                     
                        în cazurile în care datele de intrare provin de la burse sau sisteme de tranzacționare situate într-o țară terță, dacă acelor burse sau sisteme de tranzacționare li se aplică un cadru de reglementare și de supraveghere care menține integritatea datelor de intrare;
                     
                  
                        (d)
                     
                     
                        în cazurile în care datele de intrare constau în oferte de preț, dacă ofertele de preț sunt ferme sau orientative și dacă li se aplică mecanisme de control adecvate.
                     
                  
         
            Articolul 3
            Nivelul conflictelor de interese
            Criteriile suplimentare pe care autoritatea competentă trebuie să le ia în considerare în temeiul articolului 25 alineatul (3) din Regulamentul (UE) 2016/1011 atunci când analizează nivelul conflictelor de interese trebuie să includă cel puțin următoarele:
            
                        (a)
                     
                     
                        dacă administratorul are un interes financiar în instrumentele financiare sau contractele financiare care utilizează ca referință indicele respectiv sau dacă ar putea profita de pe urma performanței unui fond de investiții care este măsurat de indicele de referință;
                     
                  
                        (b)
                     
                     
                        în cazurile în care indicele de referință are la bază contribuții cu date de intrare, dacă relația administratorului cu contribuitorii este reglementată de mecanisme de control adecvate;
                     
                  
                        (c)
                     
                     
                        dacă administratorul a instituit controale sau alte măsuri care ar putea reduce în mod eficace eventualele conflicte de interese.
                     
                  
         
            Articolul 4
            Puterea discreționară a administratorului
            Criteriile suplimentare pe care autoritatea competentă trebuie să le ia în considerare în temeiul articolului 25 alineatul (3) din Regulamentul (UE) 2016/1011 atunci când analizează puterea discreționară a administratorului trebuie să includă cel puțin următoarele:
            
                        (a)
                     
                     
                        în cazurile în care metodologia de elaborare a indicelui de referință lasă administratorului posibilitatea de avize ale expertului, dacă puterea de decizie sau puterea discreționară se exercită în condiții suficient de transparente;
                     
                  
                        (b)
                     
                     
                        în cazurile în care indicele de referință are la bază estimări, eficacitatea măsurilor de control intern pe care le-a instituit administratorul.
                     
                  
         
            Articolul 5
            Impactul indicelui de referință asupra piețelor
            Criteriile suplimentare pe care autoritatea competentă trebuie să le ia în considerare în temeiul articolului 25 alineatul (3) din Regulamentul (UE) 2016/1011 atunci când analizează impactul indicelui de referință asupra piețelor trebuie să includă cel puțin următoarele:
            
                        (a)
                     
                     
                        în cazurile în care indicele de referință are o relevanță deosebită pentru o anumită piață sau piețe, dacă lipsa de fiabilitate a indicelui de referință ar avea un efect perturbator asupra funcționării pieței sau piețelor respective și dacă există substitute adecvate pentru acel indice de referință;
                     
                  
                        (b)
                     
                     
                        în cazurile în care indicele de referință este considerat indice de referință semnificativ în temeiul articolului 24 alineatul (1) litera (b) din Regulamentul (UE) 2016/1011 și, în măsura în care informațiile sunt cunoscute de autoritatea competentă, orice relație cantitativă relevantă dintre instrumentele financiare, contractele financiare sau fondurile de investiții care utilizează ca referință indicele respectiv și valoarea totală a instrumentelor respective într-un stat membru.
                     
                  
         
            Articolul 6
            Natura, scara și complexitatea procesului de furnizare a indicelui de referință
            Criteriile suplimentare pe care autoritatea competentă trebuie să le ia în considerare în temeiul articolului 25 alineatul (3) din Regulamentul (UE) 2016/1011 atunci când analizează natura, scara și complexitatea procesului de furnizare a indicelui de referință trebuie să includă cel puțin următoarele:
            
                        (a)
                     
                     
                        măsura în care datele de intrare au la bază contribuții, dacă datele de intrare sunt date de tranzacție și modul în care această măsură se reflectă în mecanismele de control pe care le-a instituit administratorul;
                     
                  
                        (b)
                     
                     
                        cantitatea de date de intrare care urmează a fi prelucrate și numărul surselor de date;
                     
                  
                        (c)
                     
                     
                        dacă administratorul are suficiente mijloace tehnice pentru prelucrarea datelor de intrare, în mod continuu și solid;
                     
                  
                        (d)
                     
                     
                        dacă metodologia ocazionează riscuri operaționale în prelucrarea datelor de intrare;
                     
                  
                        (e)
                     
                     
                        măsura în care administratorul se bazează pe contribuitori pentru determinarea indicelui de referință.
                     
                  
         
            Articolul 7
            Importanța indicelui de referință pentru stabilitatea financiară
            Criteriile suplimentare pe care autoritatea competentă trebuie să le ia în considerare în temeiul articolului 25 alineatul (3) din Regulamentul (UE) 2016/1011 atunci când analizează importanța indicelui de referință pentru stabilitatea financiară trebuie să includă cel puțin o evaluare a relației dintre valoarea totală a instrumentelor financiare, a contractelor financiare și a fondurilor de investiții care utilizează ca referință indicele respectiv și valoarea activelor totale ale sectorului financiar și ale sectorului bancar dintr-un stat membru, atunci când aceste informații sunt cunoscute de autoritatea competentă.
         
         
            Articolul 8
            Valoarea instrumentelor financiare, a contractelor financiare și a fondurilor de investiții care utilizează ca referință indicele respectiv
            Criteriile suplimentare pe care autoritatea competentă trebuie să le ia în considerare în temeiul articolului 25 alineatul (3) din Regulamentul (UE) 2016/1011 atunci când analizează valoarea instrumentelor financiare, a contractelor financiare sau a fondurilor de investiții care utilizează ca referință indicele respectiv trebuie să includă cel puțin următoarele:
            
                        (a)
                     
                     
                        valoarea totală a tuturor instrumentelor financiare, contractelor financiare și fondurilor de investiții care utilizează ca referință indicele respectiv, pe baza întregii game de scadențe ale indicelui de referință, dacă autoritatea competentă are cunoștință de aceasta;
                     
                  
                        (b)
                     
                     
                        dacă utilizarea indicelui de referință este concentrată în anumite categorii individuale ale instrumentului financiar, ale contractului financiar sau ale fondului de investiții;
                     
                  
                        (c)
                     
                     
                        în cazurile în care indicele de referință este un indice de referință semnificativ în temeiul articolului 24 alineatul (1) litera (a) din Regulamentul (UE) 2016/1011 și, în măsura în care informațiile sunt cunoscute de autoritatea competentă, cât de apropiată este valoarea totală a instrumentelor financiare, a contractelor financiare și a fondurilor de investiții care utilizează ca referință indicele respectiv de pragurile menționate la articolul 20 alineatul (1) litera (a) și la articolul 20 alineatul (1) litera (c) punctul (i) din regulamentul menționat.
                     
                  
         
            Articolul 9
            Dimensiunea, forma organizațională sau structura administratorului
            Criteriile suplimentare pe care autoritatea competentă trebuie să le ia în considerare în temeiul articolului 25 alineatul (3) din Regulamentul (UE) 2016/1011 atunci când analizează dimensiunea, forma organizațională sau structura administratorului trebuie să includă cel puțin următoarele:
            
                        (a)
                     
                     
                        în cazurile în care furnizarea de indici de referință nu este activitatea principală a administratorului, dacă furnizarea indicelui de referință este separată din punct de vedere organizațional sau dacă sunt instituite alte mijloace adecvate pentru a se evita conflictele de interese;
                     
                  
                        (b)
                     
                     
                        în cazurile în care administratorul face parte dintr-un grup și una sau mai multe entități din cadrul grupului sunt utilizatori reali sau potențiali ai indicelui de referință, dacă administratorul acționează în mod independent și dacă administratorul a instituit alte mijloace adecvate pentru a se evita conflictele de interese.
                     
                  
         
            Articolul 10
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 25 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 iulie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 171, 29.6.2016, p. 1.
         
            (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).